મહિષાસુર નામના એક અતિ પ્રભાવી રાક્ષસે પોતાના સામર્થ્યના જોરે બધા દેવ તેમજ મનુષ્યોને ત્રાહિમામ પોકારતા કરી મૂક્યા હતા. હિમંત હારી ગયેલા દેવોએ બ્રહ્મા, વિષ્ણુ અને મહેશની આરાધના કરી. દેવોની પ્રાર્થનાથી પ્રસન્ન થયેલા આધ્યદેવો મહિષાસુર પર ક્રોધે ભરાયા. એમના પુણ્યપ્રકોપ માંથી એક દૈવી શક્તિ નિર્માણ થઈ. બધા જ દેવોએ જયજયકાર કરી એને વધાવી, એનું પૂજન કર્યુ, એને પોતાના દિવ્ય આયુધોથી મંડિત કરી. આ દેવી શક્તિએ નવ દિવસના અવિરત યુધ્ધ પછી મહિષાસુરને હણ્યો, આસુરી વૃતિને ડામી, દેવી સંપત્તિની પુન:સ્થાપના કરી અને દેવોને અભય આપ્યું. આ દૈવી શક્તિ એ જ આપણી જગદંબા !